شمالي وزيرستان: د کرم تنګي ډېم د اېف ډبليو او دوه کار کوونکي تښتول شوي
په قبايلي ضلع شمالي وزیرستان کې په کرم تنګي ډېم کې کار کوونکي د [اېف ډبلیو او] ادارې دوه کار کوونکي تښتول شوي دي، پوليس وايي دا کار کوونکي دوه ورځې وړاندې تښتول شوي او تراوسه یې چا زمه واري نه ده منلې.
ډېره اسماعيل خان/ کراچۍ — د شمالي وزيرستان د سپين وام تحصيل د پوليس مشر (ډي اېس پي) اعظم خان وايي د [اېف ډبلیواو] دوه کار کوونکي چې د کرم تنګي ډېم په نهر جوړولو يې کار کولو او تعلق د یې د پنجاب صوبې سره دی دوه ورځې وړاندې بې درکه شوي يا تښتول شوي دي. وي او ای ډيوه سره په خبرو کې هغه وويل د پېښې وروسته په علاقه کې د لټون عمليات پېل کړی شوي او نن د دغه پېښې په لړ کې د علاقې يوه جرګه هم رابلل شوې ده. د کرم تنګي ډېم د شمالي وزيرستان په شوه تحصيل کې جوړيږي. د کال 2017م د مارچ په مياشت کې د پاکستان د هغه وخت وزیراعظم نواز شريف ويلي ؤ د کرم تنګي ډېم د جوړولو دپاره امریکا د 81 ملينه ډالرو مرسته کړې او د ډېم وړومبی پړاؤ به په درې کاله موده کې سرته ورسي. د شمالي وزيرستان په سپين وام علاقه کې د ډېم د پروژې د پرانستې دستورې ته په وينا کې نواز شريف ویلي ؤ، "د پروژې د وړومبۍ مرحلې دپاره د امریکې حکومت 81 ملينه ډالره د يو اېس اېډ د لارې ورکړي دي او پاتې 16 اربه روپۍ به د پاکستان حکومت ورکوي او په دې منصوبه به 32 اربه روپۍ لګښت راځي". د ياد ډېم پرضد د سیمې خلک احتجاجي مظاهرې هم کوي چې په ډېم کې د خلکو ابادي راځي او د هغو دپاره متبادل هيڅ انتظام نشته. خو تېر کال وزيراعلی خېبرپښتونخوا محمود خان د ميرانشاه په سفر کې ویلي د کرم تنګې ډېم په لړ کې به د خلکو د خوښې پرته يو ګام نه شي پورته کولی. په شمالي وزيرستان کې دغه دوه کار کوونکي په داسې وخت کې بې درکه شوي يا تښتول شوي چې په علاقه کې وخت په وخت د بدامنۍ د پېښواو هدفي وژنو خبرونه مخې ته راځي. د شمالي وزیرستان سره تعلق لرونکی خبریال صفدر داوړ وايي، د کومې علاقې نه چې دا کسان تښتول شوي دغلته د کلک امنيت دعوې کیږي بيا د کسانو تښتول پوښتنې راولاړوي. وي او ای ډيوه سره په خبرو کې هغه وویل په شمالي وزیرستان کې د کال 2014م د ضرب عضب عملیاتو نه وړاندې د جنوبي وزيرستان د ګومل زام ډېم د کار کوونکو د تښتولو يوه پېښه شوې خو په وروستیو کې دغه پېښې بيا سېوا شوي دي، د ټېکدارانو نه قلنګ اخستل کیږي او ګواښونه ورته کيږي. هغه وویل په سيمه کې د دغه ډول پېښو له امله دلته پانګه وال يا سرمايه کار د ويرې سره مخ دي او د بهر نه هم څوک راتلو ته زړه نه ښه کوي، او په داسې حالاتو کې د علاقې معيشيت د بدو اغېزو سره مخ کيږي. په شمالي وزيرستان کې په وروستيو کې پوځ د مهمو وسله والو ترهګرو د وژلو دعوې کړي خو د دې ترڅنګ په تېرو څو مياشتو کې د پوځ سرتيري هم په بريدونو او چاؤدنو کې وژل شوي دي. څلور ورځې وړاندې په شمالي وزیرستان کې د اتمانزو قامي جرګې هم په سيمه کې د امنيت غوښتنه کړې ده.